Philippus Dei gratia Francorum Rex, baillivo Senonensi vel locum ejus tenenti salutem. Cum dilectus et fidelis noster episcopus Eduensis de rebus in petitionibus suis contentis, curie nostre, contra dilectum et fidelem nostrum ducem Burgundie, traditis, super saisina justicie alte et basse loci siti in castellania de Tullione, ubi captus fuit quidam malefactor qui fugerat de prisione dicti castri; item, super saisina juris percipiendi et exigendi certam summam pecunie ab hominibus dicte ville de Tullione, singulis annis, et imponendi eis dictam summam pro modo facultatum ipsorum et compellendi eos ad hæc; item, super saisina justicie alte et basse viarum publicarum consistentium in terra et juridictione episcopatus Eduensis, et explectandi arbores existentes in dictis viis, et specialiter in via publica existente in finagio civitatis Eduensis, in qua est quodam ulmus cujus ramos, vi ventorum vel alias evulsos, vigerius Eduensis, pro dicto duce justiciando, de facto cepit seu capi fecit et deportari; item super saisina juris habendi et percipiendi bona defunctorum bastardorum laicorum decedentium in terra dicti episcopi et in locis in quibus ipse vel vassalli sui, et illi qui sunt de ressorto seu garda dicti episcopi sunt in possessione vel quasi habendi justiciam altam et bassam; item, super saisina gardiandi abbatissam et conventum Sancti Andochii cum burgo ipsorum et hominibus dicti burgi; item, super saisina juris habendi et exigendi a dictis religiosis, nomine auxilii, cum res exigit, unum salmarium garnitum; item, super saisina gardiandi priorem et conventum de Barro Regulari et eorum homines, et villam de Savilheio, homines et bona dictarum villarum et finagiorum eorumdem; item, super occupatione possessionis vinearum de la Serpentine: debeat eidem duci facere ostensionem, ad diem martis post Quasimodo, et ad hec partes debeant convenire apud Tullionem in ecclesia, hora prima, et deinde continue ire ad dictas res et loca contensiosa, mandamus tibi quatemus ad dictam ostensionem, ut dictum est, faciendam, videndam et referendam in terris, vel pro te sufficienter mittas, et quidquid super hoc factum fuerit curie nostre fideliter sub sigillo tuo rescribas. Actum Parisius die veneris post Candelosam, anno Domini millesimo trecentesimo octavo.